Βρυξέλλες, 29.4.2005

COM(2005) 176 τελικό

2005/0065 (ACC)

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τη θέση της Κοινότητας στο πλαίσιο της Μεικτής Επιτροπής ΕΚ – Φερόων Νήσων σχετικά με τις τροποποιήσεις της απόφασης αριθ. 1/2001 όσον αφορά την έγκριση του σχεδίου επείγουσας επέμβασης των Φερόων Νήσων για νόσους των ψαριών και την ενσωμάτωση των Φερόων Νήσων στο σύστημα κοινοποίησης ζωονόσων.

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Στη συνεδρίασή της στις Βρυξέλλες, την 24η Αυγούστου 2004, η κτηνιατρική υποεπιτροπή συζήτησε το υγειονομικό σχέδιο για ζώα υδατοκαλλιέργειας στις Φερόες Νήσους, το οποίο υποβλήθηκε στην Επιτροπή, και οι εμπειρογνώμονες της Επιτροπής και η ομάδα του Πότσνταμ των κρατών μελών συμφώνησαν ότι το σχέδιο αυτό είναι αποδεκτό.

2. Η κτηνιατρική υποεπιτροπή συζήτησε επίσης πρακτικά ζητήματα της ενσωμάτωσης των Φερόων Νήσων στο σύστημα κοινοποίησης ζωονόσων και συμφώνησε σε πρακτικά θέματα που αφορούν αυτή τη συμμετοχή.

3. Η συνεδρίαση ενέκρινε μια σύσταση για την τροποποίηση της απόφασης αριθ. 1/2001 της Μεικτής Επιτροπής ΕΚ – Φερόων Νήσων για να επιβεβαιωθεί επίσημα η έγκριση του σχεδίου επείγουσας επέμβασης για νόσους των ψαριών, το οποίο περιλαμβάνει τη χρήση εμβολίου μη τυπικού στην Κοινότητα καθώς και μηχανισμό απόσυρσης για ψάρια που έχουν προσβληθεί από ISA, και για να εξασφαλιστεί ότι η εκδήλωση εστιών νόσων κοινοποιείται στην Κοινότητα μέσω του συστήματος κοινοποίησης ζωονόσων, κατά τον ίδιο τρόπο που γίνεται και για τα κράτη μέλη.

4. Το συνημμένο σχέδιο απόφασης της Μεικτής Επιτροπής ΕΚ – Φερόων Νήσων θεσπίζει διατάξεις για την τροποποίηση της απόφασης αριθ. 1/2001 με την οποία υλοποιείται το πρωτόκολλο για κτηνιατρικά θέματα που συμπληρώνει τη συμφωνία μεταξύ της Ευρωπαϊκής Κοινότητας, αφενός, και της κυβέρνησης της Δανίας και της τοπικής κυβέρνησης των Νήσων Φερόε, αφετέρου, το οποίο είχε υπογραφεί στις Βρυξέλλες στις 6 Δεκεμβρίου 1996.

5. Ως εκ τούτου, το Συμβούλιο καλείται να εγκρίνει την επισυναπτόμενη πρόταση απόφασης για τη θέση της Κοινότητας στο πλαίσιο της Μεικτής Επιτροπής ΕΚ – Φερόων Νήσων όσον αφορά την έγκριση του σχεδίου επείγουσας επέμβασης των Φερόων Νήσων για νόσους των ψαριών και την ενσωμάτωση των Φερόων Νήσων στο σύστημα κοινοποίησης ζωονόσων.

2005/0065 (ACC)

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τη θέση της Κοινότητας στο πλαίσιο της Μεικτής Επιτροπής ΕΚ – Φερόων Νήσων σχετικά με τις τροποποιήσεις της απόφασης αριθ. 1/2001 όσον αφορά την έγκριση του σχεδίου επείγουσας επέμβασης των Φερόων Νήσων για νόσους των ψαριών και την ενσωμάτωση των Φερόων Νήσων στο σύστημα κοινοποίησης ζωονόσων.

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133 σε συνάρτηση με το άρθρο 300 παράγραφος 2 δεύτερο εδάφιο,

την πρόταση της Επιτροπής,

Εκτιμώντας τα ακόλουθα:

(1) Το άρθρο 2 του πρωτοκόλλου για κτηνιατρικά θέματα που συμπληρώνει τη συμφωνία μεταξύ της Ευρωπαϊκής Κοινότητας, αφενός, και της κυβέρνησης της Δανίας και της τοπικής κυβέρνησης των Νήσων Φερόε, αφετέρου, προβλέπει ότι η Μεικτή Επιτροπή, η οποία έχει θεσπιστεί βάσει του άρθρου 31 της συμφωνίας, καταρτίζει τους όρους εφαρμογής κοινοτικών κτηνιατρικών διατάξεων από τις Φερόες Νήσους.

(2) Η Μεικτή Επιτροπή εξέδωσε στις 31 Ιανουαρίου 2001 την απόφαση αριθ. 1/2001, με την οποία θεσπίζονται διατάξεις για την εφαρμογή του πρωτοκόλλου για κτηνιατρικά θέματα που συμπληρώνει τη συμφωνία μεταξύ της Ευρωπαϊκής Κοινότητας, αφενός, και της κυβέρνησης της Δανίας και της τοπικής κυβέρνησης των Νήσων Φερόε, αφετέρου.[1]

(3) Η κτηνιατρική υποεπιτροπή της Μεικτής Επιτροπής συνιστά την τροποποίηση της απόφασης αριθ. 1/2001 ώστε να εγκριθεί το σχέδιο επείγουσας επέμβασης των Φερόων Νήσων για νόσους των ψαριών και για να ενσωματωθούν οι Φερόες Νήσοι στο σύστημα κοινοποίησης ζωονόσων,

ΑΠΟΦΑΣΙΖΕΙ:

Άρθρο μόνο

Η θέση που θα λάβει η Κοινότητα στο πλαίσιο της Μεικτής Επιτροπής που θεσπίστηκε βάσει της συμφωνίας που υπογράφτηκε στις 6 Δεκεμβρίου 1996[2], για την έγκριση του σχεδίου επείγουσας επέμβασης των Φερόων Νήσων για νόσους των ψαριών, το οποίο περιλαμβάνει τη χρήση εμβολίου μη τυπικού στην Κοινότητα καθώς και μηχανισμό απόσυρσης για ISA, και για να εξασφαλιστεί ότι η εκδήλωση εστιών νόσων κοινοποιείται στην Κοινότητα μέσω του συστήματος κοινοποίησης ζωονόσων, κατά τον ίδιο τρόπο που γίνεται και για τα κράτη μέλη, είναι αυτή που ορίζεται στο συνημμένο σχέδιο απόφασης της Μεικτής Επιτροπής.

Βρυξέλλες,

Για το Συμβούλιο

Ο Πρόεδρος

Πρόταση

ΑΠΟΦΑΣΗΣ ΤΗΣ ΜΕΙΚΤΗΣ ΕΠΙΤΡΟΠΗΣ ΕΚ – ΦΕΡΟΩΝ ΝΗΣΩΝ

για την τροποποίηση της απόφασης αριθ. 1/2001 με την οποία θεσπίζονται διατάξεις για την υλοποίηση του πρωτοκόλλου για κτηνιατρικά θέματα που συμπληρώνει τη συμφωνία μεταξύ της Ευρωπαϊκής Κοινότητας, αφενός, και της κυβέρνησης της Δανίας και της τοπικής κυβέρνησης των Νήσων Φερόε, αφετέρου

Η ΜΕΙΚΤΗ ΕΠΙΤΡΟΠΗ ΕΚ – ΦΕΡΟΩΝ ΝΗΣΩΝ,

Έχοντας υπόψη:

τη συμφωνία με τη μορφή ανταλλαγής επιστολών μεταξύ της Ευρωπαϊκής Κοινότητας, αφενός, και της κυβέρνησης της Δανίας και της τοπικής κυβέρνησης των Νήσων Φερόε, αφετέρου,

το πρωτόκολλο για κτηνιατρικά θέματα που συμπληρώνει τη συμφωνία[3], και ιδίως το άρθρο 2, πρώτη πρόταση,

Εκτιμώντας τα ακόλουθα:

(1) Στη συνεδρίαση της κτηνιατρικής υποεπιτροπής της Μεικτής Επιτροπής ΕΚ – Φερόων Νήσων, στις 24 Αυγούστου στις Βρυξέλλες, οι Φερόες Νήσοι υπέβαλαν το σχέδιό τους επείγουσας επέμβασης για νόσους των ψαριών και το μηχανισμό απόσυρσης για ψάρια που έχουν προσβληθεί από ISA. Οι εμπειρογνώμονες της ΕΚ έκριναν ότι και τα δύο έγγραφα συνάδουν με τους κοινοτικούς κανόνες και, επομένως, είναι αποδεκτά.

(2) Η κτηνιατρική υποεπιτροπή συνέστησε επίσης την ενσωμάτωση των Φερόων Νήσων στο σύστημα κοινοποίησης ζωονόσων της ΕΚ (ΣΚΖ).

(3) Ως εκ τούτου, η κτηνιατρική υποεπιτροπή συνέστησε την ανάλογη τροποποίηση της απόφασης αριθ. 1/2001 της Μεικτής Επιτροπής ΕΚ – Φερόων Νήσων,

ΑΠΟΦΑΣΙΖΕΙ:

Άρθρο 1

Η απόφαση αριθ. 1/2001 της Μεικτής Επιτροπής ΕΚ – Φερόων Νήσων τροποποιείται ως εξής:

1. Στο άρθρο 7 προστίθεται νέα παράγραφος 3 με την ακόλουθη διατύπωση:

«3. Οι Φερόες Νήσοι εφαρμόζουν την οδηγία 82/894/ΕΟΚ[4] του Συμβουλίου και συμμετέχουν στο σύστημα κοινοποίησης ζωονόσων (ΣΚΖ). Οι πρακτικές ρυθμίσεις για τη συμμετοχή των Φερόων Νήσων θα αποφασιστούν από κοινού μεταξύ των δημοσίων λειτουργών της Επιτροπής και των Φερόων Νήσων.»

2. Στο άρθρο 11 παράγραφος 1, το τρίτο εδάφιο αντικαθίσταται από το ακόλουθο κείμενο:

«Οι Φερόες Νήσοι υπέβαλαν στην κτηνιατρική υποεπιτροπή σχέδιο επείγουσας επέμβασης σύμφωνα με το άρθρο 15 της οδηγίας 93/53/ΕΟΚ. Το σχέδιο επείγουσας επέμβασης περιλαμβάνει μηχανισμό απόσυρσης σύμφωνα με το άρθρο 6 της οδηγίας 93/53/ΕΟΚ. Το σχέδιο επείγουσας επέμβασης και ο μηχανισμός απόσυρσης που υποβλήθηκαν το Σεπτέμβριο του 2004 εγκρίνονται με τις διαδικασίες εμβολιασμού που καθορίζονται στο σχέδιο. Μεταγενέστερες τροποποιήσεις του σχεδίου υποβάλλονται στην Επιτροπή προς έγκριση, ύστερα από κοινοποίηση προς τα κράτη μέλη στο πλαίσιο της μόνιμης επιτροπής για την τροφική αλυσίδα και την υγεία των ζώων.»

3. Στο άρθρο 11, η παράγραφος 2 διαγράφεται.

Άρθρο 2

Η παρούσα απόφαση αρχίζει να ισχύει την πρώτη ημέρα του μήνα που έπεται του μήνα της έκδοσής της.

Βρυξέλλες,

Για τη Μεικτή Επιτροπή

Ο Πρόεδρος

[1] ΕΕ L 46, της 16.2.2001, σ. 24.

[2] ΕΕ L 53, της 22.2.1997, σ. 2.

[3] ΕΕ L 305, της 30.11.1999, σ. 25.

[4] ΕΕ L 378, της 31.12.1982, σ. 58.